[{"text_idx": "#000001", "text": "Hommikul kella ku\u0308mne paiku oli ku\u0308lastajate vastuvo\u0303tmiseks valmis Pihlaka talu minilaada meeskond. Pa\u0308eva jooksul ka\u0308is aiasaadusi, kohalikku ka\u0308sito\u0308o\u0308d ja muud po\u0303nevat uudistamas ligi sada inimest."}, {"text_idx": "#000002", "text": "Va\u0308ikeses kodukohvikus pakutud toidud \u2013 koorene kalasupp ning soolased ja magusad koogid said pa\u0308eva lo\u0303puks kenasti otsa. Rahule ja\u0308id nii kauplejad kui laadalised."}, {"text_idx": "#000003", "text": "Keskpa\u0308eval toimus sajandi suursu\u0308ndmus, avati Oru Kultuurisaal. Nii nagu eelmisel, ei la\u0308inud ka sel sajandil uue kultuurikantsi rajamine mitmesugustest asjaoludest tingituna just u\u0308leliia ladusalt. Seda enam oli po\u0303hjust ro\u0303o\u0303mustada visadusega seljatatud raskuste ning suurepa\u0308rase lo\u0303pptulemuse u\u0308le. Vaata Oru kooli vilistlase Mari-Heleen Kurikka fotogaleriid toimunust ja ka muud infot Oru Kultuurisaalis toimuva kohta kultuurisaali FB-lehelt."}, {"text_idx": "#000004", "text": "Peale avaaktust ko\u0303las Eesti viimase aastaku\u0308mne sa\u0308ravaima vokaalansambli Estonian Voices kontsert, kus publik sai nautida absoluutse tehnilise meisterlikkusega esitatud hurmavat musikaalset ma\u0308ngulisust."}, {"text_idx": "#000005", "text": "Kella kaheks oli sombusest hommikust saanud pa\u0308ikeseline pa\u0308ev ja La\u0308a\u0308ne-Eesti Vabatahtliku Reservpa\u0308a\u0308steru\u0308hma kahe- ja neljajalgsed liikmed alustasid oma to\u0308o\u0308alaste oskuste demonstratsiooni. Koeraso\u0303brad kuulasid huviga Viire Hintsi po\u0303hjalikke selgitusi otsingukoera ja koerajuhi koosto\u0308o\u0308 hingeelust ning olid vaimustunud selle to\u0308o\u0308 esitlusest Linnama\u0308e treeningva\u0308ljakul."}, {"text_idx": "#000006", "text": "Samal ajal anti terviseraja juures starte Oru Spordiklubi korraldatud vo\u0303istkondlikule seiklusorienteerumisele. Nagu fotolt na\u0308ha, olid seiklused kohati u\u0308sna ekstreemsed. Pa\u0308ris ko\u0303ik vo\u0303istlejad sellest kuiva nahaga va\u0308lja ei tulnud \ud83d\ude42 ."}, {"text_idx": "#000007", "text": "Oli ka tunduvalt maisemaid punkte. Na\u0308iteks Oru ku\u0308la Rehe talu perenaine Lehti arvas, et mis te siin niisama mo\u0308o\u0308da ilma ringi lippate, su\u0308gisto\u0308o\u0308d tahavad tegemist ja nii kaevasid kontrollpunkti nr.51 la\u0308binud vo\u0303istkonnad u\u0308les jupikese aiamaad ja said ta\u0308nuta\u0308heks maitsta Lehti ku\u0308psetatud imeliselt o\u0303hulist kodusaia. U\u0308htlasi sai sedasi tehtud ka selle pa\u0308eva heategu."}, {"text_idx": "#000008", "text": "Umbes 70 osalejaga orienteerumisvo\u0303istlus pakkus ro\u0303o\u0303mu, lusti ja parajalt fu\u0308u\u0308silist tegevust nii perekondlikele vo\u0303istkondadele kui ka to\u0303sisematele spordiso\u0303pradele."}, {"text_idx": "#000010", "text": "Mis ko\u0303ige ta\u0308htsam \u2013 u\u0308htmoodi naerul na\u0308gudega olid ko\u0303ik osalejad \ud83d\ude42"}, {"text_idx": "#000011", "text": "On vahva, et meil ja\u0308tkub eestvedajaid, va\u0308hegi viitsijaid, kes vo\u0303tavad ette, viivad la\u0308bi ja pakuvad sellega ro\u0303o\u0303mu meile ko\u0303igile."}, {"text_idx": "#000012", "text": "Kohe kindlasti tunnevad needsamad eestvedajad ro\u0303o\u0303mu selle u\u0308le, kui ja\u0308rjest enam inimesi taoliste u\u0308rituste korraldamisel jo\u0303udumo\u0308o\u0308da abiks on."}]